Eesti Muusikateaduse Seltsi aastakoosolek

31. okt. 2022 EMTA A-402 (ja Zoom)

Kohal 32 liiget, volitusega lisaks 2, 1 Zoomis

Päevakord

1. Ülevaade EMTSi tegevusest 2021–2022
2. Ülevaade seltsi finantstegevusest
3. Revisjonikomisjoni otsus seltsi finantstegevuse kohta ja seltsi aastaaruande kinnitamine
4. Kohapeal tõstatatud küsimused

1. Ülevaade EMTSi tegevusest

Kerri Kotta (KK) juhatab sisse; kellelgi päevakorra muudatuse ettepanekuid pole.

KK: Leichteri päev toimus novembri lõpus, pidime selle Covidi tõttu korraldama Zoomis. Ettekande pidas Eerik Jõks (Leichteri päeval esitletud Res Musica numbri ühe artikli autor) eesti keelerütmi ja koraaliviiside seostest. Video on seltsi veebilehel endiselt üleval.

Esimene üritus üle hulga aja mitte-Zoomis oli Tartu päev 23.4.2022, mis toimus Eesti Kirjandusmuuseumis, pühendatud Jaan Rossi 65. sünnipäevale. See oli väga esinduslik üritus paljude osalejatega, ettekanded peegeldasid Jaan Rossi mitmeplaanilist tegevust, esinesid Jane Ginsborg, Pärtel Lippus, Allan Vurma, Irina Belobrovtseva ja Tõnu Tannberg. Lõpus toimus Adorno vestlusring, mis lõpetas ühtlasi seminari Adorno „Uue muusika filosoofiast“ (mille on teatavasti tõlkinud Jaan Ross).

Üle mitme aasta saime korraldada ka sügismatka: käisime Arvo Pärdi Keskuses, Padise kloostris ja Risti kirikus ning lõpetasime matka Brigitta Davidjantsi suvekodus.

Aastaraamatust Res Musica tuleb hiljem, esitlemisel veel juttu.

2. Majandusaruanne

Kerri Kotta: Seltsi majandusaasta lõpeb 30. sept. ja algab 1. okt., aruanne kajastab perioodi 1.10.21–30.9.22. Seltsi enda tulud on liikmemaksud ja TA toetus. TA toetus oli varem teatavasti külluslikum, nüüd on see kõigile ühinenud seltsidele 1000 € tegevuse katteks (Leichteri päev, Tartu päev, sekretäri töötasu, kompensatsioonid). Suurema tulu moodustab nagu ikka Res Musica väljaandmise toetus, natuke tulu tuleb ka publikatsioonide müügist.

Res Musicaga mitte seotud kulude all on kütusekulud, serveriga seotud kulud, aastaaruande koostamine sekretäri poolt jm.; Res Musicaga seotud kulud on oluliselt suuremad. Kulud olid kokku ca. 5500 €.

Toomas Siitan (TS): Kas seis pangakontol on selline, et Res Musica kulud on kõik makstud?

Äli-Ann Klooren (ÄK): Kahjuks ei ole, need perioodid on natukene nihkes.

Marju Raju (MR): Miks see majandusaasta just sel ajal algab ja lõpeb?

Margus Pärtlas: Leichteri päevaga seoses ja see on oktoobris.

TS: Jah, Leichteri päevaga on seotud üldkoosolek ja seal tuleb aastaaruanne vastu võtta. Kui majandusaasta lõpeks muul ajal, oleks väga keeruline aruannet kinnitada. Aga kas TA toetus jääb nii suureks/väikeseks?

KK: Täpselt ei oska kommenteerida; algul peale summa vähendamist küsisin pidevalt järele, hetkel on praegu neil nii võimalik maksta.

TS: Nüüd teadusrahad suurenesid, ehk tasub neid torkida. Võib-olla võiks akadeemik [Jaan Ross] järele küsida.

MR: Eesti Noorte Teadlaste Akadeemia saab ka sama palju, aga kui teeme mingeid konverentse, on TA nõus neid arveid ka maksma.

KK: Kui oleksime liitunud mõne rahvusvahelise organisatsiooniga, siis neid liikmemakse (mis on päris kõrged) oleks TA nõus tasuma. Võiksime kaaluda liikmeks saamist.

ÄK: Neid kirju tuleb igal aastal (kas soovite liikmeks astuda).

3. Revisjonikomisjon

Eerik Jõks (EJ): Täname korrektselt ja täpselt esitatud aruande eest ja soovitame aruanne kinnitada. Rõõm on tõdeda, et OÜ Teek on ostnud Res Musicat ja see järelikult levib ka raamatukogudes.

Maris Kirme: Hea oleks teada, kus poodides Res Musicat müüakse.

Anu Schaper: Teek on alati meilt ostnud ja raamatukogudesse jõuab Res Musica nende kaudu hästi. Poodidest olen alati pakkunud Apollole, Rahva Raamatule ja Raamatukoile, vahel nad võtavad, vahel sõltuvalt numbrist ei võta (eriti Rahva Raamat, siis olen püüdnud kaubelda, et nad hoiaks numbreid vähemalt veebipoes). Krisostomus pole soovinud. EMTA enda veebipoodi peaks raamatud varsti ka jõudma.

EJ: Teek saadab ka Kongressi raamatukokku.

KK: Kõik, kes nõus aruande kinnitamisega, palun käega märku anda. Erapooletuid pole, vastuhääli pole. Sellega on EMTSi aastaaruanne üldkoosoleku poolt kinnitatud.

1. Kohapeal tõstatatud küsimused

TS: Kas Tartu päeva kohta on ideid?

KK: Juhatus pole seda veel arutanud.

Alo Põldmäe: Lätlased tegid Cimzest UNESCO tiiva all suure ürituse. Kas meil ei võiks ka teha suurmeestest konverentsi või rahvusvahelist projekti UNSECO all? Tobias või Jannsen on piisavalt olulised.

TS: Meil pole piisavalt inimesi, et seda korraldada. UNESCO ei tule ise korraldama, nad pakuvad *publicity*t.

KK: Kui rohkem küsimusi pole, siis lõpetan koosoleku.